**PÁLYÁZATI FELHÍVÁS**

Budapest Főváros X. kerület Kőbányai Önkormányzat Képviselő-testületének Humánszolgáltatási Bizottsága pályázatot ír ki egészségügyi támogatásra.

**1. A pályázat jogszabályi alapja:**

Budapest Főváros X. kerület Kőbányai Önkormányzat Képviselő-testületének a szociális ellátásokról szóló 3/2015. (II. 20.) önkormányzati rendelete 4. § (2) bekezdése, valamint a   
24. §-a.

**2. A pályázat benyújtásának feltételei:**

2.1. A pályázaton részt vehet az a Kőbányán lakóhellyel rendelkező személy, akinek háztartásában az egy főre jutó havi nettó jövedelem nem haladja meg az öregségi nyugdíj legkisebb összegének 400%-át (a pályázat kiírásakor 114 000 Ft), egyedül élő esetén a 600%-át (a pályázat kiírásakor 171 000 Ft).

2.2. A pályázó a pályázat benyújtásakor köteles hitelt érdemlően – háziorvos vagy szakorvos által – igazolni a gyógyászati segédeszközre, egészségügyi eszközre vagy szolgáltatásra való jogosultságot, valamint egyidejűleg csatolni a pályázati felhívásban szereplő igazolásokat, nyilatkozatokat.

2.3. A pályázatot kizárólag a pályázati adatlapon lehet benyújtani, amelyen az alábbi adatokat kell megadni, illetve iratokat kell csatolni:

1. a pályázó és a vele közös háztartásban élők természetes személyazonosító adatai (név, születési név, anyja neve, születési helye és ideje), lakóhelye, nyilatkozat a pályázati feltételek elfogadásáról,
2. a pályázó és a vele közös háztartásban élők utolsó havi nettó jövedelmének igazolása (munkabér, illetmény, családi pótlék, egyéb rendszeres ellátások, gyermektartásdíj igazolása, egyéni és társas vállalkozó esetében az adóhatóság igazolása a 2015. évi jövedelemről, munkanélküli esetén a munkaügyi szerv igazolása, nyugdíjas esetében a nyugdíjfolyósító szerv által megküldött éves nyugdíjigazolás és nyugdíjszelvény másolata),
3. háziorvos vagy szakorvos igazolása a gyógyászati segédeszköz, egészségügyi eszköz vagy szolgáltatás szükségességéről,
4. a gyógyszertár, gyógyászatisegédeszköz-bolt vagy egyéb szaküzlet, illetve szolgáltató (a továbbiakban: szaküzlet) előzetes tételes árkalkulációja, igazolása a gyógyászati segédeszköz, egészségügyi eszköz vagy szolgáltatás áráról vagy 60 napnál nem régebbi, a kérelmező nevére szóló, eredeti tételes ÁFÁ-s számla a megvásárolt gyógyászati segédeszközről, egészségügyi eszközről vagy igénybe vett szolgáltatásról.

2.4. Egészségügyi támogatásban a pályázó egy naptári évben legfeljebb két alkalommal részesülhet.

2.5. Egészségügyi eszköz vagy szolgáltatás esetében a támogatás legfeljebb 12 hónapra vonatkozó mennyiségre terjedhet ki.

**3. A pályázat benyújtásának helye és határideje:**

A pályázatokat 2017. február 28-ig folyamatosan lehet benyújtani személyesen a Kőbányai Polgármesteri Hivatal Ügyfélszolgálatán (1102 Budapest, Szent László tér 2-4.) ügyfélfogadási időben (hétfő 8.00-17.30, kedd 8.00-15.30, szerda 8.00-16.00, csütörtök 8.00-15.30, péntek 8.00-13.00) vagy postai úton a Kőbányai Polgármesteri Hivatal Humánszolgáltatási Főosztály Szociális és Egészségügyi Osztálynak címezve a 1102 Budapest, Szent László tér 29. címen (1475 Budapest, Pf: 35).

A pályázattal kapcsolatban bővebb felvilágosítás kérhető Barta Erika egészségügyi referenstől az 1/4338-332-es telefonszámon, illetve a BartaErika@kobanya.hu e-mail-címen. A pályázati adatlap igényelhető a fenti e-mail-címen, illetve letölthető az önkormányzat honlapjáról ([www.kobanya.hu](http://www.kobanya.hu)). Az adatlap másolható.

**4. A pályázat elbírálásának menete:**

A Kőbányai Polgármesteri Hivatal Humánszolgáltatási Főosztály Szociális és Egészségügyi Osztály (a továbbiakban: Hivatal) szükség esetén egy alkalommal hiánypótlási felhívást ad ki. A pályázatokat a szociális ügyekért felelős bizottság folyamatosan bírálja el a soron következő ülésén, mérlegelési jogkörében dönt a támogatás mértékéről, mely összeg nem haladhatja meg a gyógyászati segédeszköz, egészségügyi eszköz vagy szolgáltatás kalkulált árának 90%-át. A Hivatal a döntést követően értesíti a pályázókat a pályázat eredményéről. A gyógyászati segédeszköz, egészségügyi eszköz megvásárlását illetve az egészségügyi szolgáltatás igénybevételét igazoló eredeti számlát be kell bemutatni a Hivatal Ügyfélszolgálatán, amelyet követően az Önkormányzat 15 napon belül intézkedik a megítélt támogatás kifizetéséről. Amennyiben a megítélt támogatás összege meghaladja a 30 000 Ft-ot, a pályázó kérelmére az Önkormányzat a támogatási összeget közvetlenül a szaküzlet részére is átutalhatja.

**5. Érvénytelenség:**

Érvénytelen az a pályázat, amely a 2.1-2.5. pontban meghatározott feltételeknek nem felel meg.